1. UVOD

Europska unija (EU) pokrenula je dijalog o liberalizaciji viznog režima s Turskom 16. prosinca 2013., usporedno s potpisivanjem sporazuma EU-a i Turske o ponovnom prihvatu. Dijalog o liberalizaciji viznog režima temelji se na Planu za uvođenje bezviznog režima za Tursku (Plan). To je dokument u kojem su utvrđeni uvjeti koje Turska mora ispuniti kako bi Europski parlament i Vijeće izmijenili Uredbu (EZ) br. 539/2001, čime bi se omogućilo turskim državljanima koji imaju biometrijske putovnice usklađene sa standardima EU-a da bez vize putuju u schengenski prostor radi kratkoročnog boravka (tj. na 90 dana unutar bilo kojeg razdoblja od 180 dana). U Planu su navedena 72 uvjeta razvrstana u pet tematskih područja („blokova”): sigurnost dokumenata, upravljanje migracijama, javni red i sigurnost, temeljna prava te ponovni prihvat nezakonitih migranata.

Komisija je 20. listopada 2014. donijela Prvo izvješće o napretku Turske u ispunjavanju uvjeta plana za liberalizaciju viznog režima (Prvo izvješće). U prvom izvješću ocijenjeno je ispunjavanje svakog uvjeta te su donesene preporuke za ostvarivanje daljnjeg napretka.

Sastanak na vrhu EU-a i Turske održan je 29. studenoga 2015., kada su te dvije strane postigle dogovor o načinima za produbljivanje svoje suradnje, posebno u pogledu upravljanja sirijskom izbjegličkom krizom i suzbijanja nezakonitih migracija. Turska strana na sastanku na vrhu obvezala se da će ubrzati ispunjavanje uvjeta iz Plana, među ostalim predviđanjem primjene svih odredaba sporazuma EU-a i Turske o ponovnom prihvatu s ciljem postizanja liberalizacije viza do listopada 2016. EU je podržao tu obvezu.

Komisija je 4. ožujka 2016. donijela Drugo izvješće o napretku Turske u ispunjavanju uvjeta plana za liberalizaciju viznog režima (drugo izvješće) popraćeno radnim dokumentom službi Komisije . U radnom dokumentu opisan je napredak koji je Turska ostvarila od Prvog izvješća u pogledu ispunjavanja svakog uvjeta, a u drugom izvješću navedene su preporuke za ostvarivanje daljnjeg napretka u pogledu svakog uvjeta. Nadalje, u radni dokument službi Komisije uključena je procjena mogućih učinaka liberalizacije viznog režima u Turskoj na stanje migracija u EU-u.

Sastanci šefova država ili vlada EU-a i Turske održani su 7. i 18. ožujka 2016. Potonji sastanak zaključen je Izjavom EU-a i Turske (Izjava) u kojoj je navedeno: „Ispunjenje plana za liberalizaciju viznog režima ubrzat će se u odnosu na sve države članice sudionice s ciljem ukidanja viza za turske državljane najkasnije do kraja lipnja 2016., pod uvjetom da budu ispunjena sva mjerila. Turska će u tu svrhu poduzeti potrebne korake za ispunjenje preostalih uvjeta kako bi Komisiji omogućila da nakon potrebne ocjene usklađenosti s mjerilima do kraja travnja podnese odgovarajući prijedlog, na temelju kojega će Europski parlament i Vijeće donijeti konačnu odluku”.

U ovom trećem izvješću predstavljena je procjena usklađenosti kako je predviđeno u Izjavi. U njemu je opisan najvažniji napredak koji je Turska ostvarila nakon drugog izvješća u pogledu ispunjavanja uvjeta navedenih u Planu. Navedene su i detaljne preporuke o mjerama koje do 4. svibnja 2016. Turska još nije poduzela, a treba ih poduzeti kako bi ispunila preostala neispunjena mjerila iz Plana te kako bi Europski parlament i Vijeće mogli donijeti zakonodavni prijedlog koji je izradila Komisija.

Treće izvješće popraćeno je radnim dokumentom službi Komisije u kojem su navedene činjenice o stanju ispunjenja svakog uvjeta. Radni dokument službi Komisije sadržava i procjenu mogućih učinaka liberalizacije viznog režima za Tursku na sigurnosno stanje u EU-u.

Treće izvješće slijedi strukturu Plana, zbog čega je u njemu zasebno pokriveno pet tematskih blokova te su za svaki od njih navedeni uvjeti koji još nisu u potpunosti ispunjeni i mjere koje bi Turska trebala poduzeti kako bi ih ispunila.

2. BLOK 1.: SIGURNOST DOKUMENATA

Od objave drugog izvješća Turska je ostvarila daljnji napredak u ispunjenju uvjeta iz ovog bloka.

Turska nadležna tijela počela su pokusno izdavati turskim državljanima nove i sigurnije osobne iskaznice s biometrijskim identifikatorima. Zamjena starih iskaznica svih državljana Turske novima trajat će otprilike tri godine. Taj je postupak sada dosta napredovao.

Nadalje, turska nadležna tijela počela su surađivati s državama članicama EU-a na razmjeni informacija o lažnim i krivotvorenim putnim ispravama. Turska nacionalna policija sada redovito i pravodobno unosi informacije o lažnim i krivotvorenim putnim ispravama koje je Turska otkrila tijekom graničnih kontrola u Interpolovu bazu podataka Dial-doc, kojoj mogu pristupiti sve države članice. Turska nacionalna policija istodobno je u glavnim turskim zračnim lukama (zračna luka Atatürk u Istanbulu i zračna luka Antalya) uspostavila posebne urede za razmjenu informacija i savjeta s časnicima za vezu država članica zaduženima za useljavanje o sumnjivim putnim ispravama pronađenima kod osoba koje putuju u EU. Nadalje, turska nacionalna policija počela je nuditi više prilika za izobrazbu svojim službenicima zaposlenima na graničnim prijelazima u cilju unaprjeđenja njihovih sposobnosti za otkrivanje krivotvorenih isprava, s posebnim naglaskom na isprave izdane u državama članicama EU-a.

Zbog toga Turska nije potpuno ispunila samo jedno mjerilo iz bloka 1., odnosno uvjet da svojim državljanima izdaje biometrijske putovnice usklađene sa standardima EU-a opisanima u Uredbi Vijeća 2252/2004, odnosno putovnice s beskontaktnim čipom koji sadržava ne samo prikaz lica nositelja putovnice već i njegove/njezine otiske prstiju te je zaštićen i šifriran u sustavu dodatne kontrole pristupa (SAC).

Turska nadležna tijela radila su na ispunjenju tog mjerila dva mjeseca na tehničkoj razini, uključujući uz pomoć projekta koji financira EU. Međutim, izvijestila su da će iz tehničkih razloga mjerilo moći u potpunosti ispuniti najranije u listopadu 2016. S obzirom na ubrzanje postupka liberalizacije viznog režima u skladu s odlukom čelnika država ili vlada EU-a i Turske objektivno nije moguće da turska nadležna tijela na vrijeme ispune to mjerilo.

Međutim, turska nadležna tijela pristala su kao privremeno rješenje od lipnja 2016. i do kraja godine državljanima izdavati putovnice s prikazom lica i otiscima prstiju nositelja putovnice kako bi nositelj putovnice mogao iskoristiti mogući bezvizni režim ako i kada on bude odobren. Te privremene putovnice, koje će se izdavati samo do kraja 2016. s kratkim rokom valjanosti, razlikovat će se od putovnica predviđenih mjerilom samo u tome što će njihov čip biti zaštićen sustavom proširene kontrole pristupa (EAC). Taj sustav šifriranja u skladu je sa standardima Međunarodne organizacije civilnog zrakoplovstva (ICAO), a do kraja 2014. predstavljao je standard i za Europsku uniju.

Turska nadležna tijela podsjećaju se na to da bi prije početka primjene bezviznog režima putovanja svim državama članicama trebala dostaviti certifikate na temelju kojih će one moći očitati informacije pohranjene na čipu turskih putovnica i provjeriti njihovu autentičnost.